ธอส.ใจถึง พร้อมสนอง0%นาน5ปี
ธอส. พร้อมลุยไฟปล่อยสินเชื่อบ้าน 0% นาน 5 ปี สนองนโยบายรัฐบาลเพื่อไทย
19 ส.ค. 2554

ธอส. พร้อมลุยไฟปล่อยสินเชื่อบ้าน 0% นาน 5 ปี สนองนโยบายรัฐบาลเพื่อไทย
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารพร้อมดำเนินโครงการตามนโยบายของรัฐบาล ที่จะให้ธนาคารปล่อยสินเชื่อบ้านหลังแรกดอกเบี้ย 0% เป็นเวลานาน 5 ปี 
สำหรับการดำเนินการดังกล่าวต้องมีการหารือในรายละเอียด รวมถึงต้องรอนโยบายที่ชัดเจนจากรัฐมนตรีว่าการกระทรวงการคลังคนใหม่อีกครั้ง รวมถึงการกำหนดเงื่อนไขของโครงการจะเป็นอย่างไร จะมีการชดเชยให้กับธนาคารด้วยหรือไม่
ทั้งนี้ ที่ผ่านมาในช่วงครึ่งปีแรก ธนาคารสามารถปล่อยสินเชื่อได้แล้วประมาณ 5 หมื่นล้านบาท จากเป้าหมายทั้งปี 9.9 หมื่นล้านบาท ซึ่งในส่วนนี้รวมการขยายตัวเพิ่มขึ้นของสินเชื่อในโครงการสินเชื่อบ้านหลังแรกดอกเบี้ย 0% นาน 2 ปีวงเงิน 2.5 หมื่นล้านบาท ตามนโยบายของรัฐบาลชุดที่ผ่านมาด้วย 
ดังนั้น จึงเหลือสินเชื่อที่จะต้องปล่อยในช่วงครึ่งปีหลังตามเป้าหมายที่วางไว้อีกประมาณ 4 หมื่นล้านบาทเท่านั้น อย่างไรก็ดีเนื่องจากภาวะเศรษฐกิจขยายตัวในทิศทางที่ดีขึ้น ทำให้ความต้องการสินเชื่อมีมากขึ้น ธนาคารอยู่ระหว่างการพิจารณาปรับเป้าหมายการปล่อยสินเชื่อใหม่เพิ่มขึ้นจากเป้าหมายเดิมที่ตั้งไว้ด้วย ตามภาวะเศรษฐกิจที่ขยายตัวดีขึ้น